ХьэжыщI кIуэхэр гъуэгу тохьэ
ХьэжыщI кIуэхэм я япэ гупыр цIыху 46-рэ хъууэ автобусхэмкIэ «Магас» аэропортым кIуащ. Абы илъэтыкIынурэ ахэр Мединэ къалэм къыщыхутэнущ. ФокIадэр иухыху Сауд Хьэрыпым кIуэнущ ди республикэм щыщ муслъымэнхэу 319-рэ.
Абыхэм я зэхуэдитIым щIигъур иджы япэу хьэжыщI кIуэуэ аращ икIи илъэс 18-м къыщыщIэдзауэ 75-м нэс я ныбжьщ, езыхэр лъэпкъ зэмылIэужьыгъуэхэм ящыщщ, — жиIащ КъБР-м и Муслъымэнхэм я дин IуэхущIапIэм и унафэщIым и къуэдзэ Сыжажэ Алим. — Иджы ещанэу хьэжыщI кIуэ сэ жысIэфынущ мыпхуэдэ Iуэху блэжьын щхьэкIэ иджы хуэдэ IэмалыфIхэр Къэбэрдей-Балъкъэрым зэи зэрыщымыIар. Духьэшым къыхигъэщхьэхукIащ визэхэр кIыхьлIыхь ямыщIу къызэрыратар, республикэм и муслъымэнхэм квотэ 500 зэрыхухахар. Ар мащIэкъым зэрыщыту къапщтэмэ апхуэдэ квотэхэр процент 20-кIэ зэрагъэмэщIар къэплъытэмэ.
Гъуэгу техьэну зыщыхуагъэхьэзырым цIыхухэм хущхъуэ халъхьащ. Гупым щIыгъущ республикэм и Муслъымэнхэм я дин IуэхущIапIэм и лэжьакIуэхэр, дохутырхэр, тэрмэшхэр. Ди цIыхухэм хухахащ Каабэ и гъунэгъу хьэщIэщ нэхъыфIхэм ящыщ зы.
ЦIыху 237-рэ зыхэтыну етIуанэ гупыр фокIадэм и 29-м, 36-рэ хъу ещанэ гупыр фокIадэм и 30-м Минводы аэропортым телъэтыкIынущ.
Псори зэхэту махуэ 23-м щегъэжьауэ 27-м нэсыхукIэ хьэжыщIым трагъэкIуэдэнущ.
Джэдгъэф Маринэ.
